Auditor's report — JMART, period 2018Q2 (reviewed, opinion: unqualified)
Auditor firm: EY
Signing partner: รสพร เดชอาคม
Signed: 2018-08-10

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท เจ มาร์ท จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 มิถุนายน 2561 งบกำไรขาดทุนเบ็ดเสร็จรวมสำหรับงวดสามเดือนและหกเดือนสิ้นสุดวันที่ 30 มิถุนายน 2561 งบแสดงการเปลี่ยนแปลงส่วนของผู้ถือหุ้นรวมและ งบกระแสเงินสดรวมสำหรับงวดหกเดือนสิ้นสุดวันเดียวกัน และหมายเหตุประกอบงบการเงินรวมแบบย่อของบริษัท เจ มาร์ท จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท เจ มาร์ท จำกัด (มหาชน) ด้วยเช่นกัน ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูล ทางการเงินระหว่างกาลเหล่านี้ตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410  เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้น ข้าพเจ้าจึงไม่ได้แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินดังต่อไปนี้

ก)	หมายเหตุประกอบงบการเงินข้อ 19 ในเดือนมีนาคม 2561 บริษัทย่อยได้เข้าซื้อกิจการของบริษัทแห่งหนึ่ง ซึ่งปัจจุบันบริษัทย่อยอยู่ระหว่างดำเนินการจัดให้มีการวัดมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมา ณ วันซื้อกิจการ

ข)	หมายเหตุประกอบงบการเงินข้อ 34 ในระหว่างงวดปัจจุบัน บริษัทย่อยได้รับเงินจากการระดมทุนโดยการเสนอขายโทเคนดิจิทัล “JFin” Coin ต่อสาธารณชนเป็นครั้งแรก (Initial Coin Offering: ICO) บริษัทย่อย ได้วิเคราะห์เนื้อหาสาระของรายการ การตีความจากมาตรฐานการรายงานทางการเงินและกฎหมายภาษี ที่เกี่ยวข้องที่มีอยู่ในปัจจุบัน บริษัทย่อยบันทึกเงินรับสุทธิจำนวน 497 ล้านบาทจากรายการดังกล่าวเป็นหนี้สินโดยแสดงเป็นรายการ “ภาระจากการออกและเสนอขายโทเคนดิจิทัล” และบันทึกค่าใช้จ่าย ที่เกี่ยวข้องโดยตรงกับรายการดังกล่าวจำนวน 17 ล้านบาทเป็นค่าใช้จ่ายรอตัดจ่ายโดยแสดงเป็นส่วนหนึ่ง ของสินทรัพย์ไม่หมุนเวียนอื่น นอกจากนั้นแล้วบริษัทย่อยได้บันทึกภาษีเงินได้ค้างจ่ายจำนวน 99 ล้านบาทจากการออกและเสนอขายโทเคนดิจิทัล และบันทึกสินทรัพย์ภาษีเงินได้รอตัดบัญชีด้วยจำนวนเดียวกันเนื่องจากคาดว่าจะได้ใช้ประโยชน์จากสินทรัพย์ภาษีเงินได้รอตัดบัญชีดังกล่าวในอนาคต ทั้งนี้ เมื่อวันที่ 13 พฤษภาคม 2561 ได้มีการประกาศพระราชกำหนดการประกอบธุรกิจสินทรัพย์ดิจิทัล พ.ศ. 2561 (“พระราชกำหนดฯ”) ในราชกิจจานุเบกษาและมีผลบังคับใช้ตั้งแต่วันถัดจากวันประกาศในราชกิจจานุเบกษาเป็นต้นไป โดยมีวัตถุประสงค์เพื่อกำกับและควบคุมการดำเนินกิจกรรมและการประกอบธุรกิจเกี่ยวกับสินทรัพย์ดิจิทัล ซึ่ง ณ ปัจจุบัน โดยอาศัยอำนาจตามพระราชกำหนดฯดังกล่าว หน่วยงานที่มีหน้าที่กำกับดูแลได้กำหนดกฎเกณฑ์และออกประกาศที่เกี่ยวข้องแล้วบางส่วนตลอดจนอยู่ระหว่างการกำหนดกฎเกณฑ์และประกาศที่เกี่ยวข้องเพิ่มเติมในอนาคตเพื่อนำไปใช้ในทางปฏิบัติสำหรับการกำกับดูแลธุรกรรมของสินทรัพย์ดิจิทัล ทั้งนี้ กฎเกณฑ์และประกาศที่เกี่ยวข้องที่จะประกาศออกมาในอนาคตอาจมีผลกระทบอย่างมีสาระสำคัญต่อวิธีการบันทึกบัญชีและการวัดมูลค่าสำหรับรายการบัญชีรวมถึงภาษีที่เกี่ยวข้องที่เกิดจาก การระดมทุนด้วยวิธีดังกล่าวได้

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีนี้แต่อย่างใด

รสพร เดชอาคม

ผู้สอบบัญชีรับอนุญาต เลขทะเบียน 5659

บริษัท สำนักงาน อีวาย จำกัด

กรุงเทพฯ: 10 สิงหาคม 2561

|  | บริษัท เจ มาร์ท จำกัด (มหาชน) และบริษัทย่อย รายงานการสอบทาน และ งบการเงินรวมระหว่างกาล สำหรับงวดสามเดือนและหกเดือนสิ้นสุดวันที่ 30 มิถุนายน 2561 |